過梁州奉贈張尚書大夫公
作者：岑參
朝代：唐

paragraphs: 漢中二良將，今昔各一時。
韓信此登壇，尚書復來斯。
手把銅虎符，身總丈人師。
錯落北斗星，照耀黑水湄。
英雄若神授，大材濟時危。
頃歲遇雷雲，精神感靈祇。
勳業振青史，恩德繼鴻私。
羌虜昔未平，華陽積僵屍。
人煙絕墟落，鬼火依城池。
巴漢空水流，襃斜惟鳥飛。
自公布德政，此地生光輝。
百堵創里閭，千家恤惸嫠。
層城重鼓角，甲士如熊羆。
坐嘯風自調，行春雨仍隨。
芃芃麥苗長，藹藹桑葉肥。
浮客相與來，羣盜不敢窺。
何幸承嘉惠，小年即相知。
富貴情易疎，相逢心不移。
置酒宴高館，嬌歌雜青絲。
錦席繡拂廬，玉盤金屈巵。
春景透高戟，江雲篲長麾。
櫪馬嘶柳陰，美人映花枝。
門傳大夫印，世擁上將旗。
承家令名揚，許國苦節施。
戎幕寧久駐，台階不應遲。
別有彈冠士，希君無見遺。